作者:吳潛
標題:摸魚兒
內容:滿園林、瘦紅肥綠，休休春事無幾。杜鵑喚起三更夢，窗外露澄風細。渾不寐。但目看、一簾夜月移花未。推衾自起。念歲月如流，容顏不駐，鏡裡留無計。人間事。休說賤貧富貴。天公長把人戲。蕭裴曹郭今何在，空有舊聞千紙。君謾試。數青史榮名，到底三無二。浮生似寄。爭似得江湖，煙蓑雨笠，不被蝸蠅系。